Ер ҡарҙан әрселеү менән көтә башлаған байрам. Ауыл менән Бейек күпер тип йөрөтөлгән тау һыртындағы тигеҙ яланда халыҡ ҡайнаша. Йәше-ҡарты, олоһо-кесеһе, ир-ат, ҡыҙ-ҡырҡын, бала-саға — һәммәһе лә ҡупшы кейенгән, һәр береһенең йөҙө яҡты, күңеле көр, дәрте сапсып тора. Ойоштороусылар, яуаплы кешеләр йүгерешә, тегеһен-быныһын ташый, йомош ҡуша; арыраҡ сабышасаҡ аттар, йүгерәсәк егеттәр йыйыла, олораҡтар арҡан менән уратылған көрәш майҙаны тирәһендә өйөрөлә. Ереклек янындараҡ һатыу итәләр, машина, мотоциклдар ултыра, аттар йәш үлән ашай.